Gosto de vivir a poesía - Agustina Torreiro recita "Anxo da noite", de Antón Avilés de Taramancos
Channel: Asociación Agra veciñal cultural deportiva
Date: 28/11/2021

VII

Anxo da noite, cazador no escuro
que vés flamíxero a me expulsar do souto:
o varal está listo, a andália posta,
o corazón afeito ao longo exílio.

O mundo que eu criei foi só de sombras,
soños foron os froitos, as vendimas,
e só o amor brillou, brillou acaso
tamén o lar da pátria sempre aceso
que me mantén o sangue enaltecido.

Mais a palabra, si, foi sempre viva,
foi espada e arado e cotovia,
lanza de señardá, ai meu amigo,
derrota e singradura. O artifício
é o que me leva agora a este desterro:
quero volver á simples moradia
que un día fixen no dintel do vento,
á terra de labor, xa feito cinza
para pular na saiva, e ter de novo
os paxaros na man… Ese outro tempo!

Avilés de Taramancos, Antón (1992). Última fuxida a Harar. Espiral Maior


Recita Agustina Torreiro Díaz, participando na actividade “Gosto de vivir a poesía”, organizada pola Asociación veciñal, cultural, deportiva e recreativa do barrio da Agra do Orzán.
Información: agra@galizacultura.gal